50 godina Srednje medicinske škole

Slavonski Brod

1959. godine stupa na snagu Zakon o medicinskim školama Narodne Republike Hrvatske (NN br. 33/59), gdje je u čl. 64. i 65. utvrđeno da medicinske škole mogu osnivati kotarski ili općinski narodni odbori, u mjestima gdje postoje zdravstvene ustanove prikladne za izvođenje praktične nastave.

15. veljače 1957. godine NO općine Slavonski Brod donio je rješenje o osnivanju Zdravstvenog centra, objedinjavanjem postojeće bolničke i izvanbolničke djelatnosti u jedinstvenu ustanovu. Ovim rješenjem NO općine Slavonski Brod ispunjeni su formalni i stvarni razlozi za osnivanje škole za medicinske sestre.

Kotarski narodni odbor u Slavonskom Brodu donio je odluku br. 02-8904-1-1959 od 31.8. 1959. godine o osnivanju Škole za medicinske sestre. Duljina školovanja je četiri godine.

Nastava u školi je počela 8. rujna 1959. godine u dva odjeljenja prvog razreda s 85 učenica.

Održavala se u improviziranom prostoru bolničkog kruga, koji se sastojao od učionice i kabineta za uvježbavanje njege bolesnika. Početnu opremu za nastavu financira Savjet za narodno zdravlje Narodne Republike Hrvatske. Prostorije u Zdravstvenom centru nisu bile dovoljne za cijeli nastavni proces pa je škola koristila prostore Škole učenika u privredi (učionicu za fiziku, kemiju, dvoranu za tjelesni). Škola je vrlo često koristila prostorije Odjela za transfuziju – Zdravstvenog centra.

U prvim danima rada Škola nije imala stalni nastavnički kadar kao ni tajnika. Za predavače općih obrazovnih predmeta su honorarno angažirani nastavnici drugih škola, a za stručne predmete liječnici i medicinske sestre Medicinskog centra. Prvi ravnatelj Škole bila je Štefica Brunčić, dr. 1960. – 1963. godine.

Školske godine 1960./61. Škola se seli u novu zgradu bivšeg Đačkog doma u Gupčevoj ulici br. 10. Zgrada je posebno adaptirana za školske potrebe i u vlasništvu je Medicinskog centra, koji daje zgradu na korištenje Rješenjem br. 01-11206/1 od 20.9. 1960. godine, Narodni odbor općine Slavonski Brod.

Škola dobiva četiri učionice, kabinet za njegu bolesnika, knjižnicu, kancelariju tajnika, blagavaonicu te prostorije za odjeću i obuću.

1960. godine, Školski odbor na sjednici 21.4. 1960. godine, donosi Odluku da Škola za medicinske sestre nosi ime Radomir Kajganović.

Školske godine 1960./61. Škola upisuje učenike i izvan kotara Slavonskoga Broda., a svojim kapacitetom Škola je pokrivala uglavnom tri slavonsko – posavske općine: Slavonski Brod, Novu Gradišku i Slavonsku Požegu.

Školske godine 1963/64. vd. je ravnateljica Milica Šimunić, vms.; u četverogodišnjem razdoblju Školu vodi nastavnica Ljubica Galović, zatim vd. ravnateljica Stana Vukovac, profesorica.

Školske godine 1967./68. za direktora je imenovan Mato Krajnović, profesor.

Školom upravljaju članovi radne zajednice neposredno i putem organa upravljanja: Upravni odbor, Savjet škole, direktor, Školski odbor, te Nastavničko vijeće. U upravljanju sudjeluju i predstavnici društvene zajednice i roditelji kao članovi Savjeta škole.

1975./76. školske godine, po odluci Pedagoškog savjeta SR Hrvatske, Škola uvodi u prve razrede primjenu novog Nastavnog plana i programa, jedinstvenog za sve srednje škole, uključujući se tako u jedinstveni obrazovni sistem opće srednje škole. Nastavni proces i cjelokupno školovanje u Školi u skladu s reformskim zahtjevima se organizira i provodi u dvije faze: pripremnoj (1. i 2. razred) i završnoj (3. i 4. razred). U pripremnoj fazi učenici stječu srednjoškolsko obrazovanje neophodno za upis u drugu završnu fazu u kojoj postižu stručno obrazovanje za rad u zdravstvu prema posebnom Nastavnom planu za obrazovanje zdravstvenog kadra.

Školske godine 1977./78. Škola se uklapa u sve reformske zahvate. Radi zajedničkog korištenja nastavnih sredstava, racionalizacije i efikasnije organizacije rada referendumom održanim 30. svibnja 1978. godine djelatnici Srednje medicinske škole „Radomir Kajganović“ usvajaju Samoupravni sporazum o udruživanju, u Centar usmjerenog obrazovanja „Zlatko Šnajder“. Usvajanje Samoupravnog sporazuma o udruživanju Srednja medicinska škola je prestala pravno postojati kao samostalna radna organizacija i od 1. rujna 1978. godine sva njena prava i obveze preuzima Centar usmjerenog obrazovanja „Zlatko Šnajder“. Nakon pripojenja CUO „Zlatko Šnajder“ profil medicinske škole se polako gubi.

1981. godine odjeli medicinskog usmjerenja se sele u Gundulićevu ulicu br. 20, bivšu vježbaonicu Više pedagoške škole, gdje dobivaju sedam učionica i dva kabineta za zdravstvenu njegu. Opće predmete učenici su imali u prostorima CUO „Zlatko Šnajder“, a stručne predmete i vježbe zdravstvene njege u školskom prostoru Gundulićeve ulice.

Nakon samostalne Republike Hrvatske, CUO „Zlatko Šnajder“ se spontano razilazi u svoje sastavnice i Srednja medicinska škola ponovno nastavlja samostalno svoju djelatnost.

Školske godine 1991./1992. školu vodi ravnateljica Katica Lulić, dipl.oecc.do 2014. godine

Od svog osnutka 1959. godine pa do školske godine 1991./92. ovu školu je završilo 2802 zdravstvena radnika na četvrtom stupnju obrazovanja od toga :

- medicinska sestra, medicinski tehničar 2532 učenika (1959. – 1992.)

- medicinska sestra primalja 25 učenica ( šk. god.1978./79)

- farmaceutski tehničar 159 učenika (1982./83, 1990, 1991)

- laboratorijski tehničar 86 učenika (1979./80, 1991./92.)

25. siječnja 1993. godine Upisom u Sudski registar Srednja medicinska škola ponovno dobiva pravo obilježje medicinske škole. Ovim upisom škola nosi naziv Srednja medicinska škola

Početci ratnih razaranja na području Slavonskog Broda onemogućili su redovan početak nastave u školskoj godini 1991./92. Nastava je počela 28. listopada 1991. godine i odvijala se prema postojećim nastavnim planovima i programima skraćenim za 30 %, a školski sat je trajao 30 minuta. U to vrijeme primili smo veliki broj učenika izbjeglica iz bosanske Posavine. Pojavio se problem nedostatka udžbenika za te učenike. Ovaj problem rješavali smo na taj način da su profesori umnožili svoja predavanja i dijelili ih učenicima.

Prema odluci općinskog Kriznog stožera nije bilo zimskih praznika, nastava nije prekidana, a 2. ožujka 1992. godine je službeno počelo drugo obrazovno razdoblje. 4. ožujka 1992. oglasile su se sirene za opću opasnost te od tada nastava nije redovno održavana. Tijekom cijelog mjeseca ožujka, nastava traje isprekidano i održava se u prostorima škole, a 3. travnja 1992. godine zbog stalnih oglašavanja sirena za opću i zračnu opasnost dolazi do potpune obustave nastave u zgradi škole. Uvedeno je dežurstvo nastavnika, koji umnožavaju svoja predavanja i dijele ih učenicima i tim se prelazi na konzultativni oblik nastave. Ovakav tip nastave se odvija za sve razrede u skloništu Doma umirovljenika u neposrednoj blizini škole. U ovakvim uvjetima rad s učenicima nije bio jednostavan niti lagan. Vježbe učenika održavale su se u Medicinskom centru, u skraćenom vremenu, kako se učenici ne bi izlagali većim opasnostima.

U vremenu od 1. do 10. lipnja 1992. godine učenici završnih razreda su izmješteni izvan grada, u OŠ u Podcrkavlju, gdje polažu završni ispit. Istovremeno se paralelno radilo s učenicima od 1. do 3. razreda. Predmetni nastavnici su bili u stalnom kontaktu s učenicima, a u suradnji s Ministarstvom prosvjete i kulture jednosemestralni predmeti iz trećeg razreda su prebačeni u četvrti. Učenici na vrijeme dobivaju svjedodžbe o završenom razredu. Školske godine 1991./92 u školi je 8 razrednih odjeljenja od kojih je 7 odjeljenja medicinskih sestara i jedno odjeljenje (4. razred) laboratorijski tehničar posljednja generacija ovog usmjerenja u Srednjoj medicinskoj školi.

Radi sigurnosti roditelja i učenika školske godine 1992./1993. obavljaju se u Vrpolju 1. i 2. rujna 1992. god. (1.upisni rok) i 3. i 5. rujna (2.upisni rok). Na natječaj se prijavilo 111 učenika, a u dva odjeljenja primamo 60. Naknadno su razredi proširivani,a zbog daljnjeg velikog interesa učenika, Ministarstvo je dalo odobrenje za otvaranje trećeg odjeljenja prvog razreda. Početak školske godine 1992./1993. nije također bio na vrijeme. Prema odluci Izvršnog vijeća Skupštine općine Slavonski Brod i Sekretarijata društvenih djelatnosti Slavonski Brod donesena je odluka o izmještanju učenika Srednje medicinske škole. Odluka Sekretarijata za društvene djelatnosti za našu školu bila je izmještanje učenika za Zagreb. Izmještanje učenika je bilo na teret Ministarstva prosvjete i kulture. Učenici prvih i drugih razreda počeli su s nastavom 23. studenog na izmještenoj lokaciji ,a učenici 3. i 4. razreda bili su s dijelom nastavnika i s razrednicima premješteni u Zagreb. Nastava je bila organizirana u Graditeljskoj školi, Av. Holjevca 13, u Novom Zagrebu. Nastava su izvodili naši nastavnici koji su izmješteni s učenicima, profesori škole domaćina, a strukovne predmete su predavali liječnici KBC Zagreb. Za vrijeme boravka u Zagrebu učenici su bili smješteni u obiteljima. Boravak naših učenika u Zagrebu je trajao od 2.11.1992. do 7.12.1992. god.

- 1990./1991. školske godine, škola ima osam razrednih odjeljenja

-  1993./1994. školske godine, broj odjeljenja je porastao na deset

-  1998./1999. i 1999./2000. škola ima trinaest odjeljenja

-  2000./2001. škola ima 13 razrednih odjeljenja

-  Nastava je kvalitetno stručno zastupljena, a odvija s u tri smjene radi vježbi u Bolnici.

-  Od školske godine 2001./2002. do školske godine 2008./2009. škola ima 14 odjeljenja.

- Školske godine 2004./2005. Ministarstvo znanosti obrazovanja i športa daje 3. lipnja 2004. Rješenje o odobrenju novog programa za stjecanje SSS zanimanje Fizioterapeutski tehničar-fizioterapeutska tehničarka.

- U školsku godinu 2004./2005. upisano je ovog zanimanja 39 učenika/ca.

-  Školske godine 2008./09. škola ima 14 odjeljenja

- 2010. godine uvodi se novo usmjerenje – primalja-asistentica/asistent kroz jedno odjeljenje sve do školske godine 2013./2014. Kada je upisana posljednja generacija zanimanja primalja-asistentica/asistent.

-od 2011. godine srednjoškolsko obrazovanje medicinskih sestara traje punih pet godina, a po njegovu završetku steći će zvanje: medicinska sestraopće njege/medicinski tehničar opće njege. Nakon dvije godine školovanja, općeobrazovne predmete zamijenit će isključivo stručni predmeti, odnosno strukovna teorija i praksa.

Do produljenja obrazovanja medicinskih sestara dolazi zbog standardiziranja programa u skladu s odlukama Europske unije, a Hrvatska je prva zemlja koja započinje s primjenom petogodišnjeg programa obrazovanja.

Konkretno to znači da moramo standardizirati program koji će biti koncipiran na modelu 2+3, odnosno prve dvije godine bit će općeobrazovne, a posljednje tri učit će se isključivo struka.

S obzirom da smo prva europska zemlja koja uvodi takav oblik obrazovanja, imat ćemo jedinstven proizvod u Europi, a naše će medicinske sestre konačno u Europi i svijetu biti prepoznate kao medicinske sestre.

- Od školske godine 2014./2015. školu snažnom rukom vodi prof. engleskog i njemačkog jezika te dugogodišnja zaposlenica škole, prof. Jelena Jelinić-Bošnjak.

Od 1981. godine pa do školske godine 2008/2009. Srednja medicinska škola koristi prostore zgrade u Gundulićevoj ulici 20.

Iako su radili i učili u skučenom prostoru ove zgrade naši učenici postizali su uspjehe kako u strukovnim predmetima tako i u športskim. U sva kulturna, športska i društveno korisna događanja učenici i djelatnici naše škole redovno se uključuju.

2008. godine Gradsko poglavarstvo grada Slavonskog Broda prostore koje je koristila Srednja medicinska škola daje na korištenje Veleučilištu J. J. Strossmayer. Stoga se Srednja medicinska škola morala iseliti iz prostora koje je koristila i zajedno sa županijom održavala 27 godina. 27. studenog 2008. Škola počinje s radom u prostorima bivše Ekonomsko – birotehničke škole, V.Jagića 3a.

U prostoru sadašnje Srednje medicinske škole škola ima na raspolaganju 3 kabineta zdravstvene njege, 2 kabineta koje koriste fizioterapeuti, 7 učionica i učionicu računalstva. Uz pomoć Županije kao osnivača opremljeni su stručnom opremom kabineti zdravstvene njege i fizioterapeuta.

Glavni problem Škole je nepostojanje Športske dvorane gdje bi se učenici ne samo u vrijeme nastave zadržavali, već bi imali prostor i za slobodne športske aktivnosti. I pored ovog nedostatka učenici Škole postižu športske uspjehe.

Od samog osnivanja Škole za medicinske sestre pa do današnjih dana rad škole vezan je za brodsku bolnicu Dr. J. Benčević kako za predavanje strukovnih predmeta koji obavljaju liječnici bolnice tako i vježbi zdravstvene njege koje se svih ovih godina odvijaju u brodskoj bolnici.

 Kroz školu je prošlo mnogo djelatnika Opće bolnice, a djelatnici koji su utkali svoj dugogodišnji rad su: dr. Čeović, Stjepan (30 godina), dr. Jakovina, Krunoslav (20 godina), dr. Petanović, Mirna (17 godina), dr. Perušinović, Zoran (14 godina).

Odgajajući i obrazujući brojne generacije medicinskih sestara i tehničara, u svom pedesetljetnom radu, Medicinska škola je opravdala svoje postojanje.

Mnogi završeni učenici našli su zaposlenje u zdravstvenim ustanovama ne samo u Brodu i njegovoj bližoj ili daljoj okolici, nego i u većim centrima Hrvatske, kao i u inozemstvu. Bez obzira na povremene poteškoće zapošljavanja zbog socijalno – gospodarskih i društveno – političkih prilika, broj nezaposlenih medicinskih sestara nikada nije stršao u odnosu na druga odgovarajuća zanimanja. Osim toga, čak i nezaposlena medicinska sestra dobro je došla u svom domu, odgajajući vlastitu djecu i njegujući starije ili bolesne članove obitelji. Ambicioznijim završenim učenicima, Medicinska škola je pružila mogućnost nastavka školovanja na Višim školama zdravstvenog usmjerenja, kao i na Medicinskom fakultetu, što su pojedinci i iskoristili. Neki su čak nastavili školovanje izvan struke pa su završili veterinarski, pedagoški ili koji drugi fakultet.

Učenici su od školske godine 2014./2015. postigli niz značajnih državnih priznanja poput uključenja u razne projekte (projekt PISA, „Oživi me“ i dr.) te postigli odlične uspjehe u kineziološkim natjecanjima, natjecanju iz latinskog jezika, i posebice iz zdr. njege s osvojenim 2. mjestom na državnom natjecanju.